Poliția cercetează de 9 luni ce s-a întâmplat cu echipamentul Kappa de la Rio, noua conducere a COSR e la un pas de a schimba sponsorul cu chinezii de la Peak După ce a plătit 130.000 de euro pentru dezastrul de la Rio, Team Romania va avea un contract ”în care vom primi gratis echipament de calitate”

marți, 30 mai 2017, 7:21

de Mirela Neag și Cătălin Tolontan

Pe 10 august 2016, mai mulți sportivi și antrenori din lotul olimpic al României constată că ”echipamentul tricolor de prezentare se comportă ca și cum ar fi contrafăcut”.

Imaginile furnizate de ei stârnesc perplexitate.

Două sunt constatările:

Multe piese ale echipamentului, cum ar fi tricourile cu mânecă scurtă și lungă, sunt de proastă calitate, se deșiră și se decolorează. Pantalonii scrimerei Simona Gherman se rup la prima folosire. Inscripționarea cu brandul Team Romania, muncită îndelung de Brandient, este făcută ”la botul calului” de către firma parteneră a COSR și devine rapid ilizibilă.

Cât timp lotul este la Rio, în București procurorii deschid un dosar.

Au loc descinderi la COSR.

Este cercetată și firma PAX Creative Sports SRL, cea care livrase lotului echipamentul Kappa.

După 9 luni, dosarul se află la Inspectoratul General al Poliției Române.

130.000 de euro a costat echipamentul de prezentare al României la Rio

”Încă se fac cercetări. Polițiștii au descoperit, de pildă, că inscripționarea s-a făcut undeva lângă București”, susțin surse judiciare pentru Gazetă.

La dosar există și o scrisoare de la Kappa International, în care firma italiană atestă că ”toate echipamentele furnizate loturilor de la Rio sunt originale”.

În așteptarea concluziilor investigatorilor, COSR caută noi parteneri.

”M-a întristat ce s-a petrecut la Rio cu echipamentul. Nu vreau să lovesc în nimeni , dosarul va descâlci ce s-a întâmplat, dar pot spune clar că așa ceva nu se va mai întâmpla la echipa României cât timp stau pe acest scaun”, spune Mihai Covaliu, actualul președinte al COSR.

Covaliu, 39 de ani și dublu medaliat olimpic, a fost ales în noiembrie 2016 șeful COSR cu aproape dublul voturilor contracandidatei sale, marea atletă Gabriela Szabo.

”Noul echipament nu ne va costa nimic! Împreună cu alți oameni din COSR, inclusiv cu cei care răspund de sporturile de iarnă, am fost în China, la firma Peak, care are contracte cu 11 comitete olimpice naționale. Suntem avansați în negocieri” Mihai Covaliu, președinte COSR

Cum a ajuns Peak Sport la COSR?

”Cu o bătaie în ușă”, zâmbește Covaliu.

”Reprezentantul lor, un român din Târgu Mureș, ne-a ciocănit în ușă. Ei au fost inițial fabricant pentru Nike și au o calitate ridicată a produselor. Au îmbrăcat la RIO Noua Zeelandă și Slovenia, printre alte țări”, povestește boss-ul COSR.

Peak Sport are o întreagă linie NBA dedicată lui Tony Parker, conducătorul de joc al lui San Antonio Spurs.

Între timp, mai multe firme au aflat că , după peripeția de la Rio, România este ”liberă de contract”.

În câteva zile, la COSR vor ajunge și emisarii firmei 4F, un alt producător relativ tânăr de pe piața europeană.

În Brazilia, 4F a îmbrăcat Polonia, una dintre echipele care a stârnit atenție prin designul echipamentului său.

România caută un contract de echipament care să acopere cel puțin Tokyo 2020 și edițiile de iarnă Pyeong Chang 2018 și Beijing 2022.